text: За ўдзел у прэсавай канфэрэнцыі каля брамы рэстарацыі «Паедзем, паядзім», якую суд назваў пікетаваньнем, Анатоля Лябедзьку аштрафавалі на 50 базавых — 1225 рублёў. Судзьдзя Вікторыя Шабуня прызнала яго вінаватым паводле ч. 3 арт. 23.34 КоАП «Парушэньне парадку арганізацыі ці правядзеньня масавага мерапрыемства», паведамляе «Радыё Свабода».
  Анатоль Лябедзька патлумачыў, што атрымаў запрашэньне ўзяць удзел у прэс-канфэрэнцыі. Ён праштудзіраваў Закон аб СМІ і не знайшоў там артыкула, які б рэглямэнтаваў месца правядзеньня прэсавай канфэрэнцыі. Ён таксама спаслаўся на прыклад з Аляксандрам Лукашэнкам, які прыяжджае на поле, побач журналісты, і ён адказвае на іх пытаньні.
  Паводле Лябедзькі, на прэс-канфэрэнцыі хацелі расказаць журналістам, што ў будаўніцтве рэстарацыі «Паедзем, паядзім» ёсьць вялікі карупцыйны складнік.
  Гэта першы ў гісторыі працэс, дзе судзяць за прэс-канфэрэнцыі, — сказаў Лябедзька і павіншаваў спадарыню Шабуню, што яна першая судзьдзя, якая судзіць за прэс-канфэрэнцыю і інфармаваньне.
  Судзьдзя зачытала рапарт міліцыянта Чарняўскага: «Лябедзька дэманстратыўна стаяў каля брамы на фоне бел-чырвона-белага сьцяга, перашкаджаў праезду транспарту». І вынесла рашэньне — штраф у 50 базавых велічыняў, або 1225 рублёў. Прысутныя адрэагавалі воклічамі «Ганьба!».